Zelenskyy Dibêje Ewê Dijî Êrîşa Rûsya li Donbasê Berxwedanê Bikin
Zelenskiyy dibêje ku ew çiqas hêzên Rûsî bişînin wir jî wê şer bikin û xwe biparêzin.
Karbidestên Ukraynî îro ragihand ku hêzên Rûsî do şeva Duşemê dest bi êrîşa xwe ya ser rojhilata Ukrayna kiriye ku wek qonaxa duyê ya şer tê nirxandin. Karbidestan da zanîn ku hêzên Rûsî êrîşî ser enîyeke berfireh ya bi dirêjahîya 480 kîlometreyî dikin. Serokê Ukrayna Volodymyr Zelenskiyy di peyama xwe ya rojane de destpêkirina opearesyona nû ya Rûsya wek "Şerê Donbasê" bi nav kir. Zelenskiyy dîyar kir ku beşeke pir mezin ya tevahîya artêşa Rûsya niha li ser vê êrîşê disekine. "Ew çiqas hêzên Rûsî bişînin wir jî emê şer bikin. Emê xwe biparêzin," Zelenskiyy got. Sekreterê Civata Ewlekarîya Netewe ya Ukraynî Oleksiy Danilov jî ragihand ku dagirkeran hewil dan ku parastina wan bişkînin. "Arteşa Ukrayna berxwe dide û hêzên Rûsî heya niha ji du bajaran - Kreminna û bajarokek din a piçûk- re derbaz bûne. Emê dest ji ti herêmên bernedin," Danilov got. Medya Ukrayna ragihand ku li ser xeta enîyê ya li herêma Donetsk peqînên hêzdar pêk tên û li Marinka, Sloviansk û Kramatorsk jî topbarana Rûsan heye. Rûsya, di meha Adarê de jiber berxwedana hêzên Ukraynî yên li Kîevê, hêzên xwe ber bi rojhilata Ukrayna ve şandibûn ku bo êrîşeke bejayî ya ser du herêmên wek Donbas têne zanîn, jinûve dicivin.